Ufahamu
Language: Swahili | Genre: Exam

ASIYESIKIA LA MKUU HUVUNJIKA GUU

Ama kweli lisemalo lipo na kama halipo li njiani laja wazee wenye busara walilonga.

Hapo zamani aliishi mwanamwali aliyekuwa akiitwa Raha. Raha alikua mkembe mcheshi, mtanashati na mwenye uso wa haiba. Hulka zake hazikuwa za kupendeza. Wazazi wake walijaribu kumpa nasaha lakini yeye aliwaona chira waropokao maneno shelabela . Baba yake aliyekuwa simba alijaribu kisu mara bakora, lakini wapi! Raha alibaki imara kwenye tabia zake mbaya. Kwa kweli sikio la kufa halisikii dawa. Rika lake lilimwimbia wimbo mui ambao hauimbiwi mwana. Kwa yakini udongo upatilize ungali maji.

Raha alikata shauri kwenda kuishi mjini. Alifunganya virago vyake kutokomea. Hakufahamu kuwa mkataa pema pabaya pamwita. Alianza kuishi laazizi yake walioshibana lau kupe na mkia wa bakari. Wahenga na wahenguzi hawakuwa juha bin zuzu waliponena kuwa mwenda pate harudi, kirudicho ni kilio. Mambo yalianza kwenda segemnege. Muhibu wake aliugua uwele usiosikia dawa. Baada ya yaumu kadhaa rafikiye alifarakana na dunia.

Raha akawa hana mbele wala nyuma. Akaanza kujitegemea kwa hali na mali. Raha alikuwa hapiki hapakui, kwani hakuwa na pesa za kununua vyakula . Siku moja Raha alikata shauri kuiba ili apate angalau maakuli. Raha alijikakamua vilivyo na kunyapanyapa kwenye duka moja ambalo lilikuwa karibu na mastaki yake. Alizoea kulifilisi kwa macho tu. Aliuvunja mlango na kujitoma ndani na kuaza kung'ang'ana papatu papatu na bidhaa. Nguruwe aliendealo ndilo afanyalo. Wazee wa jadi hawakutupaka mafuta kwa mgongo wa chupa walipotafakari kuwa mwenye nguvu mpishe. Raha alizidiwa nguvu. Alijipigisha ukutani.

Aliezekwa kofi moja lililomfanya aone vimulimuli na kuwaona wahenga wahenguzi wakiwa wameketi chini kitako barazani wakitafakari fani za lugha. Majuto ni mjukuu huja kinyume. Raha akawa regerege kama aliyepooza kwa kiungo. Polisi walipashwa habari ambapo waliwasili mahali pale kwa mwendo matiti. Alibebwa hobelahobela, ima fa ima na kurushwa kama gunia la mboga kwenye karandinga lao. Kituoni mwa polisi aliinuliwa juu juu hangahanga na kurush korokoroni. niliamini kuwa asiyesikia la mkuu hupatwa na makuu.

Raha alistaajabu ya Musa kabla ya kuona ya Firauni. Raha alipokuwa huko korokoroni alikumbuka vile nina yake alikuwa akimwonya. Kwa kweli Raha aliona cha mtema kuni, bin kilichomtoa kanga manyoya. Aliunga mkono msemo kuwa ziba mwanya usipite panya kwa kuyatia masikio yake nta na kuwa na kichwa kikubwa. Ndipo aligundua kuwa asiyesikia la mkuu huvunjika guu.